ชี้บาทแข็งไม่หลุด32 เชื่อลดดอกเบี้ยไม่ช่วย
นักวิเคราะห์คาด บาทแข็งไม่หลุด 32 เหตุไร้ปัจจัยเงินทะลักเข้าไทย เชื่อลดดอกเบี้ยก็ช่วยไม่มาก
17 เม.ย. 2558

นักวิเคราะห์คาด บาทแข็งไม่หลุด 32 เหตุไร้ปัจจัยเงินทะลักเข้าไทย เชื่อลดดอกเบี้ยก็ช่วยไม่มาก
นายอมรเทพ จาวะลา ผู้อำนวยการสำนักวิจัย ธนาคารซีไอเอ็มบีไทย เปิดเผยว่า เงินบาทที่แข็งค่าขึ้นเมื่อวันที่ 16 เม.ย. ซึ่งปิดตลาดที่ 32.40/42 บาท/เหรียญสหรัฐ จาก 32.54/56 บาท/เหรียญสหรัฐ เมื่อสุดสัปดาห์ที่แล้ว มีปัจจัยจากเงินเหรียญสหรัฐกลับมาอ่อนค่า เพราะเศรษฐกิจไม่ดีเท่าที่ควร ตลาดเกรงว่าธนาคารกลางสหรัฐ (เฟด) อาจไม่ขึ้นดอกเบี้ยในปีนี้ ขณะเดียวกันการนำเข้าที่หดตัวแรงกว่าการส่งออก ทำให้ดุลบัญชีเดินสะพัดยังเกินดุล  
อย่างไรก็ตาม ไม่คิดว่าเงินบาทจะแข็งค่าหลุดกรอบ 32 บาท/เหรียญสหรัฐ เพราะไม่มีเงินไหลเข้าในปริมาณสูง คาดว่าบาทจะเริ่มอ่อนค่าปลายเดือน เม.ย.-พ.ค. ที่เป็นรอบจ่ายเงินปันผล และสิ้นปีอยู่ที่ 34 บาท/เหรียญสหรัฐ
สำหรับการลดดอกเบี้ยเพื่อให้ค่าเงินอ่อนค่า มองว่าไม่จำเป็น เพราะการลดครั้งที่ผ่านมา ทำให้เงินบาทอ่อนไปเพียงไม่กี่วัน และยังอาจส่งสัญญาณผิดเกิดการชะลอการลงทุน
นายวราพงศ์ วงศ์วัชรา รองผู้อำนวยการศูนย์วิเคราะห์เศรษฐกิจ ธนาคารทหารไทย กล่าวว่า ส่วนตัวมองว่าไม่ควรลดดอกเบี้ย ควรจะรอให้การลดรอบที่แล้วส่งผ่านเศรษฐกิจก่อน ซึ่งน่าจะใช้เวลา 4-5 เดือน และเป็นห่วงว่านักลงทุนจะเริ่มมองว่าเศรษฐกิจมีปัญหาและไม่เลือกลงทุนไทย